Жоба

**«Қазақстан Республикасындағы цифрлық активтер туралы»**

**ҚАЗАҚСТАН РЕСПУБЛИКАСЫНЫҢ ЗАҢЫ**

Осы Заң цифрлық активтердің шығарылуы, орналастырылуы және олардың айналысы процесінде туындайтын қатынастарды, сондай-ақ цифрлық активтер нарығы субъектілерінің қызметін реттеу ерекшеліктерін реттейді.

**1-тарау. Жалпы ережелер**

**1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1) цифрлық активтер – электрондық-цифрлық нысанда, оның ішінде криптография және компьютерлік есептеулер құралдарын қолдана отырып құрылған материалдық емес жылжымалы мүлік, сондай-ақ мүліктік құқықтарды куәландырудың электрондық-цифрлық нысаны;

2) қамтамасыз етілмеген цифрлық актив – цифрлық нысанда сауда жасауға болатын және ақшаға (валютаға) және кері айырбастауға болатын, бірақ үкімет эмиссияламайтын және қамтамасыз етпейтін, бірақ жоғарыда көрсетілген функцияларды цифрлық активтерді пайдаланушылар шеңберінде келісім бойынша ғана орындайтын және ақшадан (валютадан) және электрондық ақшадан ерекшеленетін, айырбастау құралдары немесе есеп айырысу бірлігі ретінде жұмыс істейтін құнды білдіретін цифрлық құрал;

3) қамтамасыз етілген цифрлық актив – қамтамасыз етілген цифрлық актив шығарған тұлға шығаратын (беретін) тауарларға және (немесе) көрсетілетін қызметтерге мүліктік және (немесе) зияткерлік құқықтарды куәландыратын цифрлық құрал болып табылатын цифрлық токен және өзге де цифрлық қаржы активтері.

4) блокчейн – өзара байланысты деректердің блоктарының, тұтастығын растаудың берілген алгоритмдері мен шифрлау құралдарының тізбектері базасында деректердің таратылған платформасындағы ақпараттың өзгермеуін қамтамасыз ететін ақпараттық-коммуникациялық технология;

5) деректердің таратылған платформасы – құрамбөліктері берілген алгоритмдермен байланысқан, желінің түрлі тораптарында орналастырылған, бір немесе одан көп иеленушісі болуы мүмкін, сондай-ақ деректер ұқсастығының түрлі деңгейіне ие болуы мүмкін технологиялық платформа;

6) құқықтық қатынастар субъектілері – цифрлық активтер саласында қызметті жүзеге асыратын немесе құқықтық қатынастарға түсетін мемлекеттік органдар, жеке және заңды тұлғалар;

7) ақпараттық жүйе – ақпараттық өзара іс-қимыл арқылы белгілі бір технологиялық әрекеттерді іске асыратын және нақты функционалдық міндеттерді шешуге арналған деректердің, қызмет көрсетуші персоналдың және техникалық құжаттаманың таратылған платформасындағы ақпараттық-коммуникациялық технологиялардың ұйымдастырылып ретке келтірілген жиынтығы;

8) ақпараттық жүйенің операторы – деректердің таратылған платформасында ақпараттық жүйені пайдалану қызметін жүзеге асыратын азамат немесе заңды тұлға;

9) цифрлық майнинг – блокчейн арқылы ақпараттандыру объектілеріндегі деректер блоктарының тұтастығын растауды қамтамасыз ететін, деректерді шифрлаудың және өңдеудің берілген алгоритмдеріне сәйкес компьютерлік, энергетикалық қуаттарды пайдалана отырып, есептеу операцияларын жүргізу процесі;

10) цифрлық токен – мүліктік құқықтарды есепке алудың, айырбастаудың және куәландырудың цифрлық құралы болып табылатын цифрлық активтің түрі;

12) мамандандырылған дата-орталық – әкімшілік-өндірістік ғимараттар мен құрылыстардан, энергиямен жабдықтау желілеріне қосылған арнайы есептеу жабдықтарынан тұратын цифрлық майнингке арналған инфрақұрылымды ұсыну қызметтерін көрсетуге лицензиясы бар дата-орталық;

13) цифрлық майнингке арналған инфрақұрылымды ұсыну қызметі – цифрлық майнингке арналған инфрақұрылымды ұсыну жөніндегі мамандандырылған дата-орталықтар көрсететін қызмет немесе қызметтер жиынтығы;

14) майнинг пулы – бірнеше майнерлер жабдықтарының есептеу қуаттарын біріктіру;

15) ұлттық майнингтік пул – Қазақстан Республикасының аумағында орналасқан мамандандырылған дата-орталықтардың қызметінің тиімділігін арттыру мақсатында есептеу ресурстарын шоғырландыруға арналған аппараттық-бағдарламалық кешен;

16) майнинг пул операторы – бірнеше майнер жабдықтарының есептеу қуаттарын біріктіру бойынша қызметті жүзеге асыратын заңды тұлға;

17) цифрлық активтер биржасы – цифрлық активтермен сауда-саттықты ұйымдастырушылық және техникалық қамтамасыз етуді жүзеге асыратын электрондық платформа.

**2-бап. Қазақстан Республикасының цифрлық активтер туралы заңнамасы**

1. Қазақстан Республикасының цифрлық активтер туралы заңнамасы Қазақстан Республикасының Конституциясына негізделеді және осы Заң мен Қазақстан Республикасының өзге де нормативтік құқықтық актілерінен тұрады.

2. Егер Қазақстан Республикасы ратификациялаған халықаралық шартта осы Заңда көзделгендерден өзгеше ережелер белгіленсе, онда халықаралық шарттың ережелері қолданылады.

**3-бап. Цифрлық активтер саласындағы қоғамдық қатынастарды мемлекеттік реттеудің мақсаттары мен қағидаттары**

1. Цифрлық активтер саласындағы қоғамдық қатынастарды мемлекеттік реттеудің мақсаттары цифрлық активтерді шығару инфрақұрылымын, сондай-ақ Қазақстан Республикасының экономикалық дамуы мен бәсекеге қабілеттілігі үшін олардың айналымын дамыту болып табылады.

2. Цифрлық активтер саласындағы қоғамдық қатынастарды мемлекеттік реттеу:

1) заңдылық;

2) жеке тұлғалардың құқықтарын, бостандықтары мен заңды мүдделерін, сондай-ақ заңды тұлғалардың құқықтары мен заңды мүдделерін сақтау;

3) жеке және заңды тұлғалардың цифрлық активтер саласындағы қызметке қатысу және оның нәтижелерiн пайдалану құқықтарының теңдігі;

4) Қазақстан Республикасының заңдарына сәйкес қол жеткiзілуі шектелген электрондық ақпараттық ресурстардан басқа, мемлекеттiк органдардың қызметi туралы ақпаратты қамтитын электрондық ақпараттық ресурстарға еркiн қол жеткiзуді және олардың міндетті түрде берілуін (ашықтық презумпциясы) қамтамасыз ету;

5) Қазақстан Республикасының заңдарында жариялы таратылуының не мемлекеттік органдармен берілуінің міндетті сипаты белгіленген электрондық ақпараттық ресурстардың уақтылы берілуі, объективтілігі, толымдылығы және анықтығы;

6) Қазақстан Республикасының заңдарына сәйкес қолжетімділігі шектелмеген кез келген электрондық ақпараттық ресурстарды iздеу, қалыптастыру және беру еркiндiгi;

7) Цифрлық активтерді шығару және қолдану кезiнде жеке бастың, қоғам мен мемлекеттің қауiпсiздiгiн қамтамасыз ету;

8) Цифрлық активтерді саласын және адал бәсекелестікті дамыту үшін жағдай жасау қағидаттарына негізделеді.

**4-бап. Осы Заңның қолданылу аясы**

1. Қазақстан Республикасының аумағында мемлекеттік органдар, жеке және заңды тұлғалар арасында туындайтын цифрлық активтер саласындағы қоғамдық қатынастар осы Заңның қолданылу саласы болып табылады.

2. Қазақстан Республикасының аумағында қамтамасыз етілмеген цифрлық активтердің түрлері, қамтамасыз етілмеген цифрлық активтерді шығару, орналастыру, айналысқа жіберу тәртібі «Астана» халықаралық қаржы орталығы туралы» Қазақстан Республикасының Конституциялық заңында және «Астана» халықаралық қаржы орталығының (бұдан әрі – «АХҚО») актілерінде айқындалады.

3. «Астана» халықаралық қаржы орталығы туралы» Қазақстан Республикасының Конституциялық заңында және АХҚО актілерінде АХҚО қатысушылары үшін қамтамасыз етілген цифрлық активтерді шығарудың, орналастырудың және олардың айналысының өзге де тәртібі мен шарттары айқындалуы мүмкін.

**5-бап. Уәкілетті мемлекеттік органдардың құзыреті**

Уәкілетті мемлекеттік органдардың құзыреті

1. Цифрлық майнинг саласындағы уәкілетті орган:

1) цифрлық майнингке арналған инфрақұрылымды ұсыну қызметтерін көрсету жөніндегі мамандандырылған дата-орталықтардың қызметін лицензиялауды жүзеге асырады;

2) цифрлық майнингке инфрақұрылымды ұсыну қызметтерін көрсету жөніндегі мамандандырылған дата-орталықтардың қызметін лицензиялау ережесін әзірлейді және бекітеді;

3) қамтамасыз етілген цифрлық активтер айналымының қағидаларын әзірлейді және бекітеді;

4) электр энергетикасы саласындағы уәкілетті органмен келісе отырып мамандандырылған дата-орталықтардың қызметі үшін қажетті электр энергиясын бөлу және пайдалану қағидаларын әзірлейді және бекітеді;

5) цифрлық майнинг саласындағы қызмет үшін қажетті электр энергиясын бөлу және пайдалану қағидаларына сәйкес аумақтық, тәуліктік және тарифтік теңгерімді ескере отырып, цифрлық майнингке арналған инфрақұрылым ұсыну қызметтерін көрсету жөніндегі мамандандырылған дата-орталықтар арасында электр энергиясын тұтынуға квота бөледі;

6) ақпараттық жүйенің иесі немесе меншік иесі және қамтамасыз етілген цифрлық активті шығарушы тұлға болып табылатын пайдаланушы арасындағы келісімдердің үлгілік нысандарын әзірлейді және бекітеді;

7) Ұлттық майнингтік пул қызметін бақылайды және үйлестіреді;

8) Қазақстан Республикасының аумағында танылатын қамтамасыз етілген цифрлық активтер түрлерінің тізбесін бекітеді.

2. Электр энергетикасы саласындағы уәкілетті орган:

1) ақпараттандыру саласындағы уәкілетті органмен келісе отырып, Қазақстан Республикасының бүкіл аумағында мамандандырылған дата-орталықтардың қызметі үшін қажетті салалық энергетикалық квотаны айқындау қағидаларын әзірлейді және бекітеді;

2) жыл сайын ақпараттандыру саласындағы уәкілетті органның өтініміне сәйкес цифрлық майнингке арналған инфрақұрылымды ұсыну қызметтерін көрсету жөніндегі мамандандырылған дата-орталықтардың қызметі үшін қажетті электр энергиясының көлемін бөледі.

**2-тарау. Қамтамасыз етілген цифрлық активтердің айналымы.**

**6-бап. Қамтамасыз етілген цифрлық активті шығару.**

1. Мүліктің меншік иесі немесе қамтамасыз етілген цифрлық активпен куәландырылатын құқықтар тиесілі өзге тұлға қамтамасыз етілген цифрлық активті шығаратын тұлға болып табылады.

2. Қамтамасыз етілген цифрлық активті шығару ақпараттық жүйе иесінің немесе меншік иесінің қамтамасыз етілген цифрлық активпен куәландырылатын құқықтар туралы жүйеге жазба енгізу арқылы жүзеге асырылады.

3. Ақпараттық жүйелерге деректерді енгізу тәртібі, сондай-ақ ақпараттық жүйенің иесі немесе меншік иесі және қамтамасыз етілген цифрлық активті шығаратын тұлға болып табылатын пайдаланушы арасындағы өзара іс-қимыл шарттары тараптардың келісімімен реттеледі.

4. Ақпараттық жүйенің иесі немесе меншік иесі және қамтамасыз етілген цифрлық активті шығаратын тұлға болып табылатын пайдаланушы арасындағы Үлгілік келісімді ақпараттық қауіпсіздік саласындағы уәкілетті мемлекеттік орган әзірлейді және бекітеді.

5. Қамтамасыз етілген цифрлық активтерді шығаруды жүзеге асыратын тұлғалар қаржы мониторингінің субъектілері болып табылады.

6. Қамтамасыз етілген цифрлық активтермен операциялар жеке және заңды тұлғалар арасында қамтамасыз етілген цифрлық активтерді тауарларға және (немесе) көрсетілетін қызметтерге иеліктен шығару, сатып алу, айырбастау бойынша ақпараттық жүйеде жасалады.

**7-бап. Қамтамасыз етілгендерге цифрлық активті жатқызу тәртібі.**

1. Қамтамасыз етілген цифрлық активтің негізгі белгілері:

1) криптография мен компьютерлік есептеулерді қолдана отырып электрондық-цифрлық нысанда құрылады;

2) есеп айырысу ақша бірлігі және төлемнің заңды құралы болып табылмайды;

3) материалдық емес қызметтер мен активтерге құқықты куәландырады;

4) цифрлық активті шығарған және оны қамтамасыз ету жөнінде өзіне міндеттемелер алған адам туралы деректерді қамтиды;

5) актив токенизацияланғанға дейін оның мүліктік және (немесе) зияткерлік құқықтарын растауы болады;

6) активті иелену құқығын растайтын ақпараттық жүйеде электрондық жазбасы болады.

2. Қазақстан Республикасының аумағында танылатын қамтамасыз етілген цифрлық активтер түрлерінің тізбесін ақпараттандыру саласындағы уәкілетті орган бекітеді.

**3-тарау. Цифрлық майнинг.**

**8-бап. Цифрлық майнингті жүзеге асыру қызметі**

1. Цифрлық майнинг қызметі - нәтижесінде цифрлық майнинг өндірісі пайда болған қамтамасыз етілмеген цифрлық активтердің иесі болатын кәсіпкерлік қызмет.

2. Осы баптың 3,4-тармақтарында көзделген жағдайларды қоспағанда, Қазақстан Республикасының аумағында қамтамасыз етілмеген цифрлық активтерді шығаруға және олардың айналымына тыйым салынады.

3. Қамтамасыз етілмеген цифрлық активтерді алуға әкеп соғатын Қазақстан Республикасының аумағында цифрлық майнингті жүзеге асыру қызметі АХҚО қатысушылары болып табылатын заңды тұлғаларға рұқсат етіледі.

4. Қамтамасыз етілмеген цифрлық активтерді алуға әкеп соғатын цифрлық майнингті жүзеге асыру қызметі Қазақстан Республикасының бейрезидент - заңды тұлғаларында цифрлық майнингіне арналған инфрақұрылымды ұсыну бойынша қызметтерді көрсетуге мамандандырылған дата-орталықтармен шарт болған кезде рұқсат етіледі.

5. АХҚО қатысушыларының цифрлық майнингті жүзеге асыру қызметі «Астана» халықаралық қаржы орталығы туралы» Қазақстан Республикасының Конституциялық заңымен және АХҚО актілерімен реттеледі.

**9-бап. Цифрлық майнингке арналған инфрақұрылымды ұсынатын мамандандырылған дата орталықтарының қызметі.**

1. Цифрлық майнингке арналған инфрақұрылымды ұсыну қызметтерін көрсету бойынша мамандандырылған дата-орталықтардың қызметі - бұл кәсіпкерлік қызмет, нәтижесінде цифрлық майнингті жүзеге асыру үшін мамандандырылған дата-орталықтың инфрақұрылымы ұсынылады.

2. Цифрлық майнингке арналған инфрақұрылымды ұсыну қызметтерін көрсету бойынша мамандандырылған дата-орталықтардың қызметі лицензияланатын қызмет түрі болып табылады.

3. Цифрлық майнингке арналған инфрақұрылымды ұсыну қызметтерін көрсету жөніндегі мамандандырылған дата-орталықтардың қызметін лицензиялауды Қазақстан Республикасының Кәсіпкерлік кодексінде айқындалған тәртіппен ақпараттандыру саласындағы уәкілетті орган жүзеге асырады.

**10-бап. Қамтамасыз етілмеген цифрлық активтер биржасының қызметі.**

1. Лицензиялау тәртібі және қамтамасыз етілмеген цифрлық активтер биржасын және қамтамасыз етілмеген цифрлық активтерді шығару және айналысқа жіберу платформаларын басқару жөніндегі қызметті жүзеге асыратын АХҚО қатысушыларына қойылатын талаптар АХҚО актілерімен айқындалады.

2. Қазақстан Республикасының аумағында қамтамасыз етілмеген цифрлық активтер биржасын және қамтамасыз етілмеген цифрлық активтерді шығару және айналысқа жіберу платформаларын басқару жөніндегі қызметті тиісті лицензиясыз немесе АХҚО рұқсатынсыз жүзеге асыруға тыйым салынады.

3. Қамтамасыз етілмеген цифрлық активтер биржаларының және қамтамасыз етілмеген цифрлық активтерді шығару және айналысқа жіберу платформаларының операторлары қаржы мониторингінің субъектілері болып табылады.

4. Қамтамасыз етілмеген цифрлық активтердің биржалары мен қамтамасыз етілмеген цифрлық активтерді шығару және басқару платформаларының операторлары жеке тұлғаларға қамтамасыз етілмеген цифрлық активтерді сатып алуға, иеленуге және операцияларды жүргізуге байланысты тәуекелдер туралы хабарлауға міндетті.

**4-тарау. Қорытынды және өтпелі ережелер.**

**11-бап. Қазақстан Республикасының заңнамасын бұзғаны үшін цифрлық активтерге жауапкершілік.**

Қазақстан Республикасының цифрлық активтер туралы заңнамасын бұзу заңдарға сәйкес жауаптылыққа әкеп соғады.

**12-бап. Осы Заңды қолданысқа енгізу тәртібі.**

Осы Заң 2022 жылғы 1 шілдеден бастап қолданысқа енгізіледі.

**Қазақстан Республикасының**

**Президенті**